用前五字韻趣劉聖與建第
作者：劉宰
朝代：宋

paragraphs: 君不見茅屋下，四壁床敷窄。
又不見朱門中，金碧鎖空宅。
宅成更欲致良材，水浮陸走空山澤。
茅屋區區誠已疎，朱門汲汲彼何迫。
勸君勿學伏波老，自詭裹屍須馬革。
又勿學金谷人，綺窗阿閣綿阡陌。
但令庭宇潔，頗與塵囂隔。
市聲不至亂琴書，厨煙可免衝咽啞。
庶幾家人安，亦使我心獲。
吾宗開敏姿，富有濟時策。
棟宇著易象，義不假探索。
况聞玉堂直，視草須元白。
所期不日成，毋使中道畫。
庶奉紫芝泥，即刷青雲翮。